สร้างจิตสำนึกและวัฒนธรรมการใช้รถใช้ถนน ขับเคลื่อนการทำงานแก้ไขปัญหาความเดือดร้อนในระดับพื้นที่ให้ประชาชนมีคุณภาพชีวิตที่ดี
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ประชุมขับเคลื่อนและติดตามนโยบายของรัฐบาลและภารกิจสำคัญของกระทรวงมหาดไทย ได้แก่ มาตรการป้องกันอุบัติเหตุทางถนน จากกรณีรถจักรยานยนต์ชนคนเดินข้ามถนนบริเวณทางข้าม ขอให้ผู้ว่าราชการจังหวัดและกรุงเทพมหานคร ใช้กลไกในพื้นที่รณรงค์ให้ประชาชนมีวัฒนธรรมการใช้รถใช้ถนน โดยเฉพาะเด็ก-เยาวชนในสถานศึกษาเพื่อสร้างจิตสำนึก การดำเนินการตามพระราชบัญญัติสำรวจการกักตุนโภคภัณฑ์ พ.ศ. 2497 ให้ผู้ว่าราชการจังหวัด ติดตามราคาสินค้าและโภคภัณฑ์ร่วมกับพาณิชย์จังหวัดและหน่วยงานที่เกี่ยวข้อง หากพบการขึ้นราคาสินค้าเกินกำหนด หรือพบการกักตุนโภคภัณฑ์สินค้าต่างๆ ให้ดำเนินการตามกฎหมาย เช่นเดียวกับการจัดที่ดินให้ชุมชนตามนโยบายที่ดินแห่งชาติ (คทช.) ต้องดำเนินการให้ประชาชนได้ใช้ประโยชน์จากที่ดินในการประกอบอาชีพ สร้างรายได้และมีคุณภาพชีวิตดีขึ้นส่วนการจัดการปัญหาหมอกควันและไฟป่า ต้องเฝ้าระวัง ติดตามสถานการณ์ที่ส่งผลต่อการเกิดไฟป่า หมอกควันในพื้นที่ พร้อมทบทวนและจัดทำแผนเผชิญเหตุ ปรับปรุงข้อมูลพื้นที่เสี่ยง แบ่งพื้นที่รับผิดชอบบูรณาการซักซ้อมแนวทางการปฏิบัติตามแผนเผชิญเหตุอย่างต่อเนื่อง เน้นย้ำให้หน่วยงานที่เกี่ยวข้อง บังคับใช้กฎหมายโดยเคร่งครัด ขณะที่ การเตรียมการรับมือภัยแล้งและการบริหารจัดการน้ำ ติดตามข้อมูลสภาพอากาศ ปริมาณฝนที่ตกและปริมาณน้ำตามแหล่งน้ำต่างๆ วางแผนการบริหารจัดการน้ำ โดยใช้กลไกของคณะกรรมการ/คณะอนุกรรมการของจังหวัด ให้สอดคล้องกับสถานการณ์น้ำในพื้นที่ นอกจากนี้ ยังเน้นย้ำการดำเนินงาน ของศูนย์อำนวยการขจัดความยากจนและพัฒนาคนทุกช่วงวัยอย่างยั่งยืนตามหลักปรัชญาของเศรษฐกิจพอเพียง ประสานหน่วยงานที่เกี่ยวข้อง เพื่อให้เกิดการแก้ปัญหาตรงจุด รวมทั้งการแก้ปัญหาสายสื่อสารบนเสาไฟฟ้า ให้ผู้ว่าราชการจังหวัดประสานการไฟฟ้าส่วนภูมิภาค หน่วยงานที่เกี่ยวข้องจัดระเบียบสายสื่อสาร เพื่อความเป็นระเบียบเรียบร้อย ตลอดจนการแก้ปัญหาความเดือดร้อนจากสภาพพื้นผิวถนนขรุขระและชำรุดเสียหาย เพื่อเสริมสร้างความปลอดภัยและบรรเทาผลกระทบจากความเดือดร้อนให้กับประชาชน